tomron87/hebrew-wikipedia-sentences-corpus huggingface dataset:
קריירה (על פי האקדמיה ללשון העברית: נתיבה מקצועית ובקיצור נתיבה) היא סדרה רצופה של משרות המרכיבה את חיי העבודה של אדם מסוים.
אפשר שתהיה לאדם קריירה גם בתחביב, כגון ספורט או מוזיקה, אך בעיקר מתייחסת 'קריירה' לסדרה של עבודות או משרות מהן האדם מתפרנס.
כדי לפתח קריירה על האדם להיות אחראי, בוגר, להיות מסוגל להתמודד עם תסכולים, להיות מודע ליכולות ולקשיים המאפיינים אותו ולהיות בעל רצון לפעול ולקחת חלק בעולם.
בחירת הקריירה היא תהליך מתמשך אשר רלוונטי במספר תקופות משמעותיות בחיים והבגרות, לרבות שלבי ההשכלה התיכונית, חקירת האפשרויות למקצוע, לימודים אקדמיים, ביסוס ותעסוקה בפועל, וכן שביעות רצון מן הקריירה.
קיימים גורמים רבים הכרוכים בתהליך בחירת המקצוע, בהם מניעים אישיים ופסיכולוגיים, כישורים והשכלה, ומניעים חברתיים לרבות נורמות, תפיסות מגדר, ועוד.
מסלול קריירה של אדם נמשך בדרך כלל משנות ה-20 לחייו, שבהן הוא רוכש מקצוע ומשתלב בכוח העבודה, ועד להגיעו לגיל פרישה.
בישראל גיל פרישת חובה הוא 67 שנים (לאישה נתונה הזכות לפרוש החל מגיל 62).
לעיתים מסתיימת הקריירה מוקדם יותר, אם מחמת בחירה של העובד בפרישה מוקדמת, ואם עקב פיטורים בגיל מבוגר, שלאחריהן העובד אינו מצליח להשתלב מחדש בעבודה.
גם במהלך הקריירה ייתכנו הפסקות, למשל עקב אבטלה או עקב יציאה לחופשה ללא תשלום.
ראשיתה של הקריירה היא בדרך כלל בהכשרה מקצועית.
למקצועות שונים יש שלבי הכשרה שונים בהתאם למיומנויות הנדרשות עבורם.
לעיתים נדרשת הכשרה ממושכת, כהכשרתו של רופא מומחה הנמשכת כ-12 שנים, ולעיתים די בקורס קצר, בן ימים או שבועות מעטים.
בנוסף, עבור מקצועות מסוימים יש לרכוש השכלה ברמה מסוימת על פי חוק.
כדי להתחיל לעבוד על האדם להגיש מועמדות לתפקיד מסוים.
במקרים רבים תהליך הקבלה כרוך במיון, אשר מורכב לרוב מראיון עבודה ו/או מבחן.
במקרים רבים הכניסה לעולם העבודה נעשית דרך עבודות מזדמנות, אשר מאפשרות ללמוד את התרבות של עולם העבודה ולקבל הכשרה תוך כדי עבודה.
עבודות ראשוניות אלה דורשות לרוב יכולת ארגון ושליטה בפרטים, בכפיפות לדמויות סמכות ובהרבה שגרה וחזרתיות אשר אינן מאפשרות מתן ביטוי ליצירתיות.
כמו כן, יש להתמודד עם המעבר ממערכת החינוך בעלת הכללים הברורים ואפשרות התמיכה, אל מערכת עסקית מלאת גירויים ואפשרויות.
בהתאם לכך, במקרים רבים מתעוררות בתחילת הקריירה תחושות טבעיות וחולפות של אי-ודאות, רצון להצליח לצד פחד מכישלון ותמיהה כיצד יש להשתלב בעולם העבודה.
עם זאת, רוב האנשים הבוגרים מצליחים להשתלב בעולם העבודה באופן סביר.
במקצועות רבים נדרשת השתלמות מקצועית גם במהלך הקריירה, לשם שמירה על היכולת המקצועית בעולם משתנה, ובפרט לשם קידום מקצועי.
דוגמה לסדרה של השתלמויות מקצועיות היא זו שנמצאת במסלול הקידום של לוחם, הכוללת קורס מ"כים, קורס קצינים, קורס מפקדי פלוגות ומפקדי גדודים וכו'.
פעמים רבות אדם משתלב במקצוע מסוים בתחילת הקריירה שלו, ומתמיד במקצוע זה במהלך כל שנות עבודתו.
במקרים אחרים, לאחר תקופה של עיסוק במקצוע מסוים מחליף האדם מקצוע, מהלך הקרוי קריירה שנייה.
לעיתים החלפת המקצוע הכרחית עקב מאפייני המקצוע.
כדורגלן, למשל, יכול להתמיד במקצועו עד שנות ה-30 לחייו לערך.
בשלב זה עליו לעבור למקצוע אחר, לעיתים קרובות למקצוע הקודם, כגון מאמן כדורגל, ולעיתים ללא קשר אליו.
אף שפרישה לגמלאות עם ההגעה לגיל פרישה היא בדרך כלל סיום הקריירה, יש המוצאים בכך הזדמנות לתחילתה של קריירה שנייה בגיל מבוגר, לעיתים בתחום חדש, ולעיתים באותו תחום שבו צברו מוניטין קודם הפרישה לגמלאות.
בישראל פורשים משרתי קבע בגיל צעיר יחסית, המאפשר לרבים מהם לפתח קריירה שנייה.
פעמים אחרות בחירה בקריירה שנייה אינה נובעת מאילוץ חיצוני, אלא מהחלטה של האדם, הבוחר לעבור למסלול חדש של פעילות מקצועית.
לתכנון הקריירה ניתן להסתייע ביועץ קריירה, בשלב של בחירת מקצוע, וגם בשלבים מאוחרים יותר, לאחר צבירת ניסיון מקצועי, לשם תכנון המשך ההתפתחות המקצועית.
יועץ קריירה אומד את תחומי ההתעניינות, האישיות, הכישורים, והמומחיות של אנשים, ומסייע בהתוויית מסלול הקריירה.
התחום רחב וכולל הסדרת משרה, תכנון קריירה, לימוד אסטרטגיה והתפתחות הסטודנט.
עד סוף המאה ה-20, מבחר גדול של אפשרויות (בעיקר של מקצועות פוטנציאליים) וחינוך רחב יותר אפשרו לתכנון קריירה להפוך למקובל.
לצורך תכנון הקריירה ניתן להיעזר גם באימון אישי.
לפי אן רו יש קשר בין מאפייני אישיות לבין פיתוח קריירה בתחומים שונים.
קיימים גם כלים מקוונים לבחירת קריירה המסייעים להנגשת מידע אודות מסלולי עיסוק שונים, פירוט אפשרויות לקבלת ייעוץ, הבנה של מגמות ביקוש בשוק, שאלונים שונים לניתוח הכישורים והנטיות, ועוד.
כמו כן, ישנם ארגונים שונים אשר מיועדים לייעץ ולסייע לעובדים בהתאם לתחום או אופי עבודתם.
לצורך כך ארגונים אלו מעסיקים פעמים רבות את אנשי המקצוע שהוזכרו קודם לכן, אשר כאמור ניתן גם לשכור את שרותם באופן פרטי.
לעיתים ניתן להיעזר בשירותים אלו ללא תשלום ולעיתים יש צורך בדמי חברות או תנאי קבלה מסוימים.
דוגמאות לארגוני סיוע מקצועיים: מען - עמותה לסיוע לעובדים, הסתדרות העובדים הכללית החדשה, התאחדות המלאכה והתעשייה בישראל, ההסתדרות הכללית של העובדים בארץ ישראל, הסתדרות העובדים הלאומית ועוד.
אדם עצמאי יכול להיעזר ביועץ עסקי כדי לפתח את העסק שלו.
בנוסף, הוא יכול להיעזר בגופים שונים כמו הקרן הממשלתית לעסקים קטנים ובינוניים.
המושג "חיים אישיים" מתייחס לדפוסי ההתנהגות של בני האדם בשגרת היומיום שלהם במקום עבודתם או בעתות הפנאי.
משום שמציאת אהבה ובניית משפחה הן משימות מורכבות ממש כמו בניית קריירה, הצורך להשקיע משאבים מרובים בכל אחד מהתחומים הללו יוצר קונפליקט עבודה-משפחה, אשר עלול לפגוע באיזון בית-עבודה.
איזון זה חשוב לצורך שמירה על איכות החיים.
קריין הוא אדם הקורא טקסט אל מול קהל, אל מול מצלמות הטלוויזיה, בזמן שידורי הרדיו, על במה, או ברקע מבלי שיראוהו.
לעיתים מדובר בקריין חדשות אשר קורא את מבזקי החדשות המוגשים לו על ידי עורך החדשות, אדם העוסק במקצוע הקריינות.
קריין עשוי להקריא את שמות השירים והזמרים בערב זמר או לספר סיפור מוקלט על קלטת.
לקריין צריך שיהיו תכונות חשובות הנחוצות מפאת מקצועו, לדוגמה: דיבור ברור, הכרות טובה של השפה (כדי למנוע שגיאות הקראה ושגיאות לשוניות בדיבור).
לקריינים במהדורות חדשות ובתוכניות רדיו, ובכלל למציגי דבר כלשהו, לעיתים נדרשת יכולת אלתור בו-במקום, הבנת החומר שהם מעבירים לקהלם ותקשורת טובה עם אנשים.
קריינים ברדיו ובאולפנים (דוגמת אולפן חדשות או אולפן של תוכנית על מדע) לעיתים מראיינים אורחים, וחשוב שיידעו "להוציא" ממרואייניהם את המידע שהם מבקשים.
קריינים משמשים במהדורות חדשות כמגישי המהדורה, והגבול בין המושגים מיטשטש.
בסדרות טלוויזיה מסוימות לילדים כגון "תומס הקטר וחברים" משמש קריין המספר את הסיפור ומדבב את הדמויות, ובמשחקי ספורט יש לרוב שדרן, קריין המתאר את הפעולות המתבצעות במהלך המשחק.
לעיתים קרייני ספורט מדברים גם על הרקע של השחקן או הקבוצה, ולא רק על המשחק הספציפי הנצפה.
קריינות לצורכי מיתוג ושיווק או לתדמית
קטגוריה נוספת היא קריינות המיועדת לבעלי עסקים וחברות לצרכים של שיווק ומיתוג של עסקיהם.
בקטגוריה זו ניתן למצוא קריינות עבור סרטי תדמית עסקיים או סרטי מוצר ואף קריינות תדמית לארגונים שאינם עסקיים, אשר עבורם הקריין מקריא תסריט שהוכן מראש, בהתאם למהלך הסרטון.
קטע הקריינות שנוצר משולב בסרטון באמצעות טכנולוגיות של עריכת וידאו ועריכת סאונד.
לקריינות כזאת מתלווה לעיתים קרובות פס-קול מוזיקלי.
ניתן למצוא עוד בתוך עולם המיתוג באמצעות קריינות את הקריינות בעבור צליל המתנה עסקי ומרכזיות.
כלומר כאשר לקוח מתקשר לבעל עסק מסוים הוא שומע בזמן ההמתנה קטע קריינות (בדרך כלל משולב מוזיקת רקע), אשר מיועד לצרכים שיווקיים ומיתוג העסק.
בדרך כלל במסגרת אותה קריינות בזמן ההמתנה נאמרים יתרונותיו של אותו עסק ונהוג גם לשלב פירוט של המוצרים העיקריים שלו.
כמו כן קריינות שמשלבים במרכזיה בתור הסאונד המנחה בעת ניתוב שיחות נעשית על ידי קריינים מקצועיים.
קריינים רבים מתמחים בקריינות לצורך יצירת זמרירים (ג'ינגלים) לעסקים המשולבים כפרסומת ברדיו.
שאיפתם של מפתחי המשחק הייתה להציג דמויות בעלות בינה מלאכותית אנושית הנלחמות לצד או נגד הדמות אותה מגלם השחקן, ששמה "נומאד", חייל בצוות הכוחות המיוחדים האמריקני.
המאפיינים הגרפיים של המשחק זכו לעניין רב מאז חשיפתו לציבור.
עם יציאתו זכה לשבחים רבים ונבחר על ידי מספר רב של מבקרים לתואר "משחק השנה" לשנת 2007. בכנס של EA דווח כי נמכרו מעל למיליון עותקים של המשחק ברחבי העולם עד סוף חודש ינואר 2008.
למשחק יצא חידוש תחת הכותרת "Crysis Remastered" ב-23 ביולי 2020 לקונסולת המשחקים נינטנדו סוויץ' וב-18 בספטמבר 2020 למחשב האישי ולקונסולות המשחקים Xbox One ו-PlayStation 4, תחת גרסה מתקדמת יותר של מנוע המשחק CryEngine.
גרסת המחשב האישי יצאה באופן אקסקלוסיבי לחנות הדיגיטלית Epic Games Store השייכת לחברת אפיק גיימס.
המשחק מחולק למספר שלבים, המבוצעים כל אחד בחלק גאוגרפי תחום של האי.
השלבים ארוכים למדי ובהם מוטלות על השחקן מספר משימות, חלקן עיקריות וחלקן משניות.
לצורך ביצוע המשימות על השחקן להשתמש בכלי נשקו ובציודו.
לרוב, המשימות הן השמדה של מתקן מסוים או השגת מידע מודיעיני.
המשחק הוא במהותו "ארגז חול", כך שבאפשרותו של השחקן לבחור כיצד ירצה לבצע את המשימה.
בדומה למשחק הקודם מבית קרייטק, Far Cry, גם משחק זה מציע לשחקן דרכים רבות לביצוע המשימות.
למשל, כבר במשימה הראשונה במשחק, השחקן יכול לגנוב ג'יפ קוריאני ולנסוע דרך שביל עפר לאורך המפרץ, או לשחות דרך הים, על מנת להגיע לסוף השלב.
כמו כן, השחקן משתמש בציוד שניתן לו, כמפורט בהמשך, כראות עיניו להשלמת המשימות - השחקן יכול להשתמש במצב ההסוואה של חליפתו על מנת להתגנב לתוך בסיס, או במצב המהירות כך שיחלוף על פני השומרים בזריזות.
כאשר השחקן נפצע או השתמש באנרגיה של חליפת הנאנו, "מד הבריאות" ו"מד האנרגיה שלו" יתחדשו עם הזמן כל עוד השחקן נמצא מחוץ לזירת הקרב, או כאשר הוא מתחבא מאחורי מחסות.
נומאד, החייל העתידני, מצויד בטכנולוגיות מיוחדות.
לפי כללי המשחק, נומאד יכול לשאת שני כלי נשק ראשיים, שהם רובי ציד, רובים, תת מקלעים וכדומה, שני אקדחים, חבילות נפץ ומשגר טילים.
במהלך המשחק וברחבי האי ניתן למצוא כלי נשק ותחמושת אחרים, אותם יכול השחקן לשאת במקום כלי הנשק הנמצאים כבר ברשותו.
השחקן יכול להתאים אישית את כלי הנשק שברשותו על ידי הוספת כוונות, משתיקי קול, פנסים ומטולי רימונים שאסף במהלך המשחק.
אחת התכונות החדשניות במשחק היא היכולות המשודרגות של נומאד המוענקות לו על ידי "חליפת הנאנו" העתידנית שהוא לובש, כשלטענת המפתחים הרעיון לחליפת הנאנו הגיע מתוכנית "החייל העתידני" של צבא ארצות הברית.
השחקן יכול להחליף בין תפקודים שונים של החליפה, ובהם כוח, מהירות, שריון והסוואה.
השימוש במצבים השונים מרוקן את מד האנרגיה של החליפה.
מצב הכוח מחזק את שריריו של נומאד כך שלדוגמה, יכולת הקפיצה שלו גדלה או שיש ביכולתו להשליך עצמים בעוצמה רבה.
מצב הסוואה הופך את השחקן לבלתי נראה באופן זמני.
מצב מהירות מגביר את קצב הפעולות של נומאד פי כמה, והבולטת בהם היא קצב הריצה שלו.
יתר על כן, הדמות תטען את נשקה מהר יותר והאגרופים יהיו זריזים יותר.
ולסיום, מצב השריון, שהוא מצב "ברירת המחדל" של החליפה, מגן על נומאד מן הפגיעות השונות.
ככל שהמשחק מתקדם, כך נחשף השחקן לטכנולוגיה ולציוד מתקדמים יותר.
מטרת המפתחים בתכנות הדמויות הממוחשבות של המשחק הייתה שיתנהגו כחיילים אנושיים ולא כמכונות.
כל עוד השחקן לא יפנה אליהם, ניתן לצפות בהם מבצעים פעולות יומיומיות כגון תיקון כלי רכב, שיחות חברותיות ואימון פיזי.
בקרב, יודעים חיילי האויב להשתמש במחסה באפקטיביות.
מבין יכולותיהם, בולטת יכולתם לאגף את השחקן; הם יודעים להשתמש ביריות שמטרתן לרתק את השחקן לקרקע, ולעיתים יזרקו רימונים על מנת להבריח את השחקן ממקום מחבואו.
החיילים הקוריאנים במשחק יודעים לתקשר זה עם זה כדי לתאם ביניהם את ההתקפה על השחקן.
החייזרים יתנהגו באופן שונה לחלוטין מבני האנוש, אויביהם.
הם ישתמשו בסביבה כדי ליצור מעגל סביב נומאד או כדי להגיח מאחוריו.
במשחק ארבע רמות קושי: קל, רגיל, קשה ודלתא (delta).
ההבדלים בין שלוש הרמות הראשונות משניים - האויבים וכלי נשקם מתחזקים עם כל רמה, אך רמת דלתא שונה משאר הרמות בכך שהיא משנה חלקים מסוימים בפורמט המשחק.
ברמת דלתא רימונים שנזרקים לעבר השחקן לא יסומנו כמו בשאר הרמות, הבריאות תתחדש לאט יותר, הקוריאנים ידברו בשפה הקוריאנית ולא באנגלית ואין סימון כוונת על המסך, כך שהשחקן ייאלץ להסתמך על הכוונות הפיזיות שעל הנשק (כוונת ברזל, השלכה או טלסקופית).
המשחק כולל שני מצבי משחק מרובי משתתפים - Power Struggle, ו-Instant Action.
Instant Action מחולק לשני סוגים: קרב קבוצתי וקרב חופשי.
בקרב הקבוצתי מטרתה של כל קבוצה להרוג חיילי אויב רבים ככל האפשר.
בקרב חופשי השחקנים מתחרים זה מול זה, כל אחד לעצמו.
השחקן אשר הרג את מספר השחקנים הגדול ביותר הוא המנצח.
במצב ה-Power Struggle משחקים שני צוותים של 16 שחקנים (בסך הכול 32), והמטרה בו היא להשמיד את בסיס האויב על ידי בניית נשק חייזרי במתקן מרכזי.
ראשית, השחקנים צריכים לכבוש תחנות כוח ברחבי המפה.
בנוסף, ישנם בונקרים ומפעלים שניתנים לכיבוש.
כיבוש בונקר מאפשר לשחקנים "לחזור לתחייה" קרוב יותר לחזית הקרב, בעוד כיבוש מפעלים מאפשר לשחקן לרכוש כלי רכב שימושיים.
השחקנים צוברים נקודות על ידי הריגת האויב או כיבוש מטרות, שבעזרתן הם יכולים לרכוש כלי נשק מתקדמים, כלי רכב וציוד.
למשחק צורפו חמש סביבות קרב גאוגרפיות חדשות.
גם במצב המקוון יש שימוש בחליפות הנאנו.
המבקר שי זלדיס ציין בביקורתו בפורטל Vgames שמצב ריבוי המשתתפים במשחק נחות ביחס לזה של משחקי רשת אחרים.
באפריל 2014 הודיעה חברת Crytek שבתאריך 30 ביוני 2014 המצב מרובה המשתתפים בסדרה (קרייסיס, מלחמות קרייסיס, קרייסיס 2) יהפך ללא זמין עקב השבתת שירותי האונליין של GameSpy שאירחו את שרתי המשחק, וכתוצאה מכך לא יהיה ניתן לגשת יותר למשחק מקוון.
עורך השלבים של המשחק נקרא "Sandbox" (בעברית: ארגז חול) והוא מאפשר יצירת מפות ומצבים שיפעלו במנוע ה-CryEngine2. סגנון העריכה דומה למשחק בארגז חול.
הדגש בעורך הוא על שטחים גדלים וחופש תכנות המשימות.
ניתן גם ליצור באמצעותו סביבות סגורות (מבנים וחדרים).
העורך מתמקד בסביבות עצומות (בתאוריה, גודלם יכול להגיע למאות קילומטרים רבועים), ומשום כך נעשה שימוש באלגוריתם להשמת המרקמים והעצמים על הקרקע.
האלגוריתם משתמש במספר פרמטרים המגדירים את חלוקת הטקסטורות (חול, בוץ, דשא וכדומה) ואת סוגי הצמחייה.
המטרה בכך היא חיסכון בזמן למשתמש והקלת היצירה של שטחים כה גדולים, תוך כדי שמירה על המראה המציאותי של המפות.
העורך נבדל מעורכים רבים, בהם יש שימוש בתמונות רקע שרק נותנות את האשליה של סביבה גדולה.
למשתמש ניתנת האפשרות לשחק בלחיצת כפתור בודדת במפה שיצר.
היתרון בכך הוא שאין זמן טעינה, שהרי מנוע המשחק כבר נטען בעורך.
העורך תומך בכל הטכנולוגיות של מנוע המשחק CryEngine2, כמו כלי הרכב, התכונות הפיזיות של העולם, התאורה המתקדמת, טכנולוגיית המצללים, קול תלת-ממדי ומוזיקה דינמית.
באוגוסט 2019 צוות ארכאולוגים אמריקנים שעבד בארכיפלג הבדיוני "איי לינגשאן" הממוקם בים סין הדרומי, עמד על סף תגלית חשובה לגבי חפץ חייזרי עתיק שהיה באי.
אסטרואיד גדול התרסק באי, ובאופן מפתיע האי לא נהרס.
הצבא הצפון-קוריאני נשלח לאי במטרה לגלות מה עומד מאחורי נחיתת האסטרואיד המסתורי.
בהתמקמם באי, חוטפים הקוריאנים את צוות המחקר.
ארצות הברית מגיבה בשליחת צוות כוחות מיוחדים, הנתמך על ידי הצי האמריקני.
במהרה מתגלה לאמריקנים שהקוריאנים הספיקו להקים מספר בסיסים צבאיים באי לאחר שפינו את התושבים המקומיים תוך מספר ימים.
השחקן מגלם את נומאד, חייל המהווה חלק מצוות הכוחות המיוחדים של ארצות הברית.
הצוות נשלח לאי במטרה לחקור את המקרה ולהשיב את המדענים.
נומאד מצויד בחליפת היי-טק הנקראת "Nanosuit" (בעברית: "חליפת נאנו"), שביכולתה להגן על נומאד מתקיפות, לחזק את שריריו או להגביר את מהירותו, וכן להסוות אותו באופן זמני מהאויב.
נומאד צונח לתוך האי הטרופי בו אורבים לו אויבים ומכונות חייזריות אשר הורגות את הקוריאנים ואת האמריקנים כאחד.
בתחילה, על נומאד להדוף את הצבא הקוריאני שנמצא ברחבי האי.
בזמן הצניחה לאיי לינגשאן, לפנות בוקר, מתנגש עצם לא ידוע בנומאד ומפיל אותו לים.
נומאד ממהר להצטרף לצוותו, אך הוא מגלה בצער רב את גופת חברו לצוות תלויה על עץ בג'ונגל.
בהמשך, נחטף חבר אחר לצוות על ידי גוף חייזרי ונמצא מת.
עם זאת, ממשיך נומאד במשימותיו, ביניהן הצלתה של מרגלת מידי הקוריאנים, והשמדת מספר בסיסים קוריאנים.
במהלך המשחק מגלה נומאד שגם לקוריאנים יש חליפות נאנו משלהם, אך חליפות אלה הן חיקוי זול של החליפה האמריקאית המקורית.
בעוד הסכסוך האמריקני-קוריאני מתגבר, עורר החפץ שבאתר הארכאולוגי את החייזרים שהיו רדומים על האי.
האסטרואיד נפתח ונחשפת ספינה אם חייזרית.
המכונות החייזריות יוצאות מן הספינה בכמות קטנה.
נומאד נכנס לספינה, חוקר שם את הסביבה החייזרית נטולת כוח הכבידה ומשיג מידע יקר ערך על הפולשים החייזריים.
בצאתו מהספינה, יוצרת הספינה בפתאומיות כדור קרח עצום, שנועד לספק למכונות החייזריות סביבה טבעית ונוחה ללחימה.
חלק גדול של האי קופא, כולל כל העצמים ברדיוס ספירת הקרח.
הג'ונגל ירוק-העד, החי והמבריק בשמש הופך במהירות לשממה לבנה, חיוורת וקפואה, מלאה בנטיפי קרח ובעצים שנשברים ומתרסקים לרסיסים עם כל פגיעה בהם.
כתוצאה מכך נוצר אקלים קיצוני לא יציב באי.
האויב החייזרי תוקף בכלי נשק מפותחים ומסוכנים מאוד.
נוכח הסכנה הנשקפת להם, מתאחדים הצפון-קוריאנים והאמריקנים לצבא אחד, אך רוב הצבא האמריקני נסוג מהחלק הקרוב לקיפאון.
נומאד ניצב מול רובוטים עוינים בגדלים שונים.
ביכולתם לדרוך, למעוך ולרסק את השחקן, וכן לשלוח קרני הקפאה.
בנקודה זו על נומאד לעצור את הפלישה ולמנוע מהחייזרים לצאת מהאי, במטרה להציל את העולם מן האיום.
נומאד בורח מהאי ונאסף על ידי נושאת המטוסים הראשית של הצי.
בספינה נחשפת העובדה שלאדמירל האמריקני יש רשות להשתמש בנשק גרעיני במטרה להשמיד לחלוטין את החייזרים.
אף על פי כן, לאחר פגיעת הפצצה באי מתברר כי היא גרמה לגדילתו של כדור הקרח.
כתוצאה מכך, רבבות מכונות חייזריות תוקפות את הצי ומתנהל קרב אפי בין החייזרים לאמריקנים.
בקרב האחרון נומאד והחייל הבריטי סייקו נלחמים במכונת קרב חייזרית עצומה על סיפון נושאת המטוסים.
נומאד מצליח להשמיד את המכונה החייזרית והיא מתרסקת על נושאת המטוסים ובכך גורמת לטביעתה.
נומאד מצליח לברוח מהספינה הטובעת בעזרת סייקו, שלוקח את נומאד במסוק.
הסצנה האחרונה במשחק היא חזרתם של נומאד וסייקו לאי, במטרה להשיב את פרופט, מפקד צוותם, אשר נותר שם משלביו הקודמים של המשחק, ולמרבה ההפתעה שיגר אות מצוקה למסוקם.
צוות הכוחות המיוחדיםהאויביםחמשת חיילי הנאנו הם חלק מצוות "ראפטור" של כוח דלתא והם היחידים מסוגם שחמושים ב"חליפת הנאנו", פרי פיתוחו של תאגיד הענק "קריינט".
נומאד (Nomad, "נווד"): נומאד הוא שם הקוד של ג'ייק דאן, הדמות אותה יגלם השחקן.
מעט ידוע על דמות זו, מלבד העובדה שהוא חייל בדרגת סגן בצבא ארצות הברית ושהוא חלק מצוות הכוחות המיוחדים.
סייקו (Psycho, "פסיכי"): "סייקו" הוא שם הקוד של סמל מייקל סייקס, חייל בריטי הידוע בחוצפתו, השייך לצוותו של נומאד.
במשך רוב העלילה, נמצא סייקו בצידו השני של האי.
במשחק "Crysis Warhead" סייקו הוא הדמות הראשית.
ג'סטר (Jester, "ליצן"), מרטין האווקר ואצטק (Aztec, "אצטקי"), הרולד קורטז: שני חיילים נוספים בצוותו של נומאד, שנהרגים על ידי החייזרים בתחילת המשחק.
פרופט (Prophet, "נביא"), מייג'ור לורנס ברנס המכונה "פרופט" הוא מפקד הצוות, והוא הנותן את ההוראות לנומאד ולסייקו לאורך המשחק.
ביכולתו לאייד את חליפות הנאנו של חיילים שמתו, על מנת למנוע מהחליפות להגיע לידי הקוריאנים.
החיילים פונים אליו בכינוי "בוס".
באמצע המשחק נחטף פרופט על ידי החייזרים, ובמקומו רב-סרן סטריקלנד ייתן את ההוראות לצוות מרגע זה.צבא העם הקוריאני (KPA - Korean People Army): בשנת 2019 הצבא הצפון-קוריאני היה בין הגדולים בעולם.
לפני הגעתם של האמריקנים לאי, הוצב כוח אדיר של חיילים באי במטרה לחקור את אתר ההתרסקות.
ברשות הצבא מגוון יחידות - מחיילים פשוטים עד טנקים ומסוקים, בהם ייאלץ נומאד להילחם, ולצבא האמריקני נוכחות גדולה וגם לצבא האמריקני ישנן יחידות טנקים, מסוקים ואמצעים צבאיים נוספים כנגד הצבא הצפון-קוריאני.
גנרל רי-צ'אן קיונג (בקוריאנית: 경리찬): המפקד העליון של כלל כוחות הצבא הקוריאניים באיי לינגשאן, והגיע עם כוחותיו לאי על מנת להשתלט על המחקר הארכאולוגי באמונה כי הממצאים יסייעו לו להשיג כוח בלתי-מוגבל.
מופיע כבוס לקראת אמצע המשחק, כשהוא חמוש במקלע גאטלינג רב-קני ומצויד בחיקוי צפון-קוריאני של חליפת הנאנו.
החייזרים: משתייכים לגזע בשם Ceph, גזע חוצני של יצורים דמויי דיונון, שמקורם מגלקסיית המשולש והגיעו לכדור הארץ 65 מיליוני שנים לפני בוא האדם.
דיונונים (Suit-less Ceph) : אלו הם החייזרים מחוץ לחליפותיהם, בסביבתם הטבעית של כוח כבידה מאופס.
הם מופיעים רק בשלב "Core".
הדיונונים משתמשים בטקטיקות "פגע וברח" קבוצתיות.
פרשים (Alien Trooper): הפרשים הם יחידות רובוטיות בגודל אנושי שביכולתן לעוף, לרחף ולזחול עם זרועותיהן.
הפרשים משוריינים בשריון חלש, ולכן נהרגים בקלות.
סיירים (Alien Scout): כלי טיס רובוטיים בגודל ממוצע של ג'יפ.
כל "סייר" כזה מוטס על ידי חייזר בודד, והוא משוריין בשריון כבד.
נשק יותר חזק דרוש כדי לחסל אותם.
ציידים (Alien Hunter): הציידים הם רובוטים ענקיים בעלי ארבע רגליים מכניות.
זוהי יחידת הקרב העיקרית של החייזרים.
הציידים משתמשים בקרני קרח גדולות בשביל להקפיא אויביהם, ובזרועותיהם בשביל להשליך ולמעוך אותם.
השחקן פוגש ציידים בודדים לאורך המשחק.
הציידים הם בעלי שריון מפותח מאוד.
לוחמים (Alien Warrior): ספינת קרב גדולה במיוחד, משוריינת וחמושה במספר תותחי קרח.
לאורך המשחק השחקן פוגש בספינה אחת שכזו, לקראת סיום המשחק.
פיתוח המשחק החל בשנת 2005, כאשר התקציב שהוקצה למטלה עמד על 20 מיליון אירו, ובכך הפך המשחק לאחד מהיקרים ביותר שנוצרו.
צוות הפיתוח ביקש להדגיש את האספקט הוויזואלי של המשחק וליצור גרפיקה אשר תתעלה על כל אלו שהוצגו עד כה במשחקי מחשב.
חברת Crytek שכרה אולפני הפקת סרטונים אשר הפיקו למענה סרטון וידאו המציג את מרכיבי המשחק; הסרטון והרמה הגרפית אשר הוצגה בו הוגדרו כמטרותיהם של המעצבים הגרפיים בצוות הפיתוח.
למען הגשמת מטרתם נסעו המעצבים לטהיטי לביצוע מחקר בנוגע לנופי האי, אשר היווה השראה לחלק מהנופים במשחק.
לאחר כשנה של עבודה, במהלך תערוכת "E3 2006", הוצגו הפירות הראשונים של צוות הפיתוח.
בתערוכה הציגה החברה מספר סצנות מתוך המשחק, ובעיקרית שבהן נראה חייל משמיד קבוצת עצים באמצעות ירי במקלע.
סצנה זו הדגימה את דרך העבודה של צוות הפיתוח - הם עמלו במשך שישה חודשים על מנת להביא לאפקט ויזואלי אמין של עץ המתפרק אט אט לחתיכות בעקבות ירי מרוכז, וזאת תוך התאמה לדרישות החומרה הבסיסיות של המשחק.
לאחר מכן עמל הצוות במשך תקופת זמן דומה על מנת לשכפל אפקט זה על העצמים האחרים המופיעים במשחק.
כבר בתחילת פיתוח מנוע המשחק, החלה העבודה על פיתוח "אפקט ההרס".
בתחילה פותח גשר אשר תהליך הריסתו, כפי שיוצג לשחקן, יהיה דינאמי ולא יתבסס על הקרנות חוזרות ונשנות של סרט בודד.
בתום השלמת פיתוח "אפקט ההרס" על הגשר החל צוות הפיתוח לתכנת את המנוע הגרפי כך שגם העצים ייהרסו באופן דומה.
לאחר הצגת המשחק ב-E3, נוכח הפופולריות של הרעיון הזה, שקד צוות הפיתוח על הפיכתו של כל עצם כמעט במשחק לעצם שניתן להרוס אותו.
"אפקט ההרס" הוביל גם לשינוי במנגנון הבינה המלאכותית.
הדינמיקה של הצמחייה הובילה למספר בעיות עם הבינה המלאכותית שאותה ניסו המפתחים להטמיע במשחק, בעיקר עקב העובדה שהדמויות הממוחשבות ניסו להתחבא מאחורי עצם שנהרס לפני כן.
משום כך, ערך הצוות שינוי מקיף במנגנון הבינה המלאכותית, שבאמצעותו התמודד עם מספר בעיות.
"חליפת הנאנו" אשר מעניקה לחלק מהדמויות במשחק יכולות משודרגות עדיין לא הוכרה במלואה ב-E3 כרכיב מפתח של המשחק.
הרעיון לחליפה הועלה במטרה להפוך את המשחק לחדשני.
על פי התכנון המקורי, היה השחקן צובר את כוחות החליפה במשך המשחק, באופן שהחליפה כפי שהיא מוכרת לשחקני המשחק כיום תהיה זמינה רק בסוף המשחק.
צוות הפיתוח הבין שזו בעיה, וביצע שינויים בהתאם.
צוות הפיתוח שם דגש על התאמה אישית של החליפה.
כוונתו הייתה שהחליפה תאפשר לשחקנים לשחק במגוון דרכים, בין אם זו ריצה חפוזה, בדומה לזו אשר בסרט "רמבו", התגנבות, או שילוב של השתיים.
בעזרת החליפה ביקש צוות הפיתוח להפוך את המשחק לייחודי, כך שזה יתעלה על משחקים שאופיים הוא "רוץ ותירה בהם לפני שהם יורים בך".
כמו כן, הצוות רצה שהשחקן יוכל להתנסות באסטרטגיות, להיווכח שטעה, לסגת ולנסות שוב.
מטרה נוספת של צוות הפיתוח היה תכנות בינה מלאכותית שתחקה התנהגות אנושית ככל הניתן ולא בינה מלאכותית "מושלמת".
להדגמת הבינה האנושית, קרייטק הציגה סרטון וידאו של חיילים צפון-קוריאנים שקופצים מעל לגדר אבן.
רוב החיילים נחתו על רגליהם, אך חלקם מעדו או נפלו.
גרסת דמו של המשחק יצאה ב-26 באוקטובר 2007, ושלושה ימים לאחר מכן הועבר המשחק לייצור, כשבועיים לפני צאתו.
ב-13 בנובמבר המשחק יצא בשתי גרסאות: הגרסה הבסיסית שעלתה 50 דולר, וגרסת האספנים, שעלתה 60 דולר.
בנוסף למשחק, רוכשי גרסת האספנים קיבלו דיסק בונוס המכיל סרטוני "מאחורי הקלעים", וכן את סרטון הקונספט של המשחק, הפסקול הרשמי וספר המכיל ציורי קונספט.
כמו כן, אלו שהזמינו את המשחק מראש קיבלו מספר בונוסים, ביניהם כלי רכב מיוחד למשחק ומדריך אסטרטגיה דיגיטלי למשחק.
המשחק משתמש במנוע הגרפי CryEngine2, אשר פותח על ידי קרייטק.
זהו המנוע המלא הראשון שתומך גם ב-DX9 וגם ב-DX10. המנוע תומך במעבדים מרובי ליבות, כך שהחישובים השונים מחולקים לליבות השונות, דבר המשפר את ביצועיו הטכניים של המשחק.
התוכנה מונחית לזהות את מספר המעבדים או הליבות של המחשב ולחלק את עומס העיבוד ביניהם.
ניתן להריץ את המשחק בשתי גרסאות: אחת התומכת בתקן פעולה של 32 סיביות ושנייה התומכת בתקן פעולה של 64 סיביות.
לטענת קרייטק, המטרה בפיתוח הגרסה השנייה הייתה להעלות את הביצועים בכ-15% במעבדים ומערכות הפעלה התומכים בתקן עבודה של 64 סיביות.
CryEngine2 משתמש במספר טכנולוגיות חדשות אשר רובן לא יושמו יחדיו במשחקים בטרם פיתוחו.
קרייטק עצמה פיתחה את רוב טכנולוגיות המנוע, ובהן:
חלקיקים רכים (Soft Particles): מנוע המשחק משתמש בטכנולוגיה זו לדימוי אפקטים של עשן, אש ואבק.
טכנולוגיית מצללים מתקדמת: פעולה ההצללה מעניקה לאובייקטים מראה ומרקם הדומים יותר לאלה האמיתיים.
המצלל יכול לגרום לאובייקט להיראות רטוב, נוצץ או מחוספס.
מנוע המשחק תומך במודל הצללה 4.0. אחת מטכנולוגיות אלו קרויה Screen space ambient occlusion (SSAO), והיא מימוש בזמן אמת של טכניקת הצללה שמאפשרת לחשב את המידה שבה כל נקודה מוארת בסביבה בהתחשב בעצמים החוסמים את התאורה.
תאורה רחבת-טווח דינמית (HDR): טכנולוגיית תאורה זו מאפשרת לסצנות עם הבדלי תאורה גדולים וניגודיות גבוהה להיראות מציאותיות יותר.
קרני שמש ומעבר אור דרך חומרים: התאורה במשחק תוכננה כך שמבחינה גרפית, נדמה כי האור חודר דרך עצמים מסוימים, לדוגמה עלי דקל, וגורם להם לזהור.
האפקט דומה לאפקט של משקפי שמש.
צללים רכים (Soft Shadows): בדרך כלל, ניתן היה לראות את הרכב הפיקסלים של קצוות הצללים במשחקי המחשב.
במשחק הצללים דינמיים וקצותיהם "רכים" יותר.
טשטוש תנועה: הטכנולוגיה מתעתעת בעיני הצופה בכך שהתנועה תיראה חלקה יותר מן הרגיל.
חפצים נעים יהיו מטושטשים בהתאם למהירותם.
עומק שדה: עומק שדה יכול לשפר את חוויית המשחק במספר דרכים.
עומק שדה מדמה את התנהגות העין או המצלמה על ידי טשטוש עצמים רחוקים או קרובים יותר לאזור שבו מתמקדת העין.
הטכנולוגיה הזו היא גם כלי סינמטי, כאשר ברצון המפתחים לגרום לשחקן להתמקד באובייקט מסוים.
הסתגלות העין: המנוע מדמה את הסתגלות העין האנושית לשינויים מידיים או גדולים בתנאי התאורה, כמו יציאה מחדר חשוך לאזור שטוף שמש.
מעבר בין יום ולילה: השעה מתקדמת במשחק עם התקדמות השלבים, כך שהשמש זורחת ושוקעת תוך כדי משחק.
במצב ריבוי המשתתפים, אורך כל יממה במשחק הוא שעתיים.
ים תלת-ממדי: הים מעוצב באופן דינמי על ידי הרוח והגלים.
הגלים ינתזו על החוף בהתאם לצורתו ועומק הים.
גם בתוך המים מוצגים צללים ותאורה מתאימים.
עננים בעלי נפח: בעזרת טכניקת הידור מתקדמת, קרייטק פיתחה עננים הנראים כבעלי נפח ומוארים בזמן אמת כך שמתאפשרת תנועה דרכם.
העננים מטילים צל על מה שנמצא תחתיהם.
מגוון חיות: ברחבי האי ישנם מספר סוגים של בעלי חיים, ביניהם תרנגולות, דגים, ציפורים, צפרדעים, סרטנים וצבים.
לחיות יש בינה מלאכותית מצומצמת מאוד, והן יגיבו לפעולותיו של השחקן.
מאפיינים פיזיים של עולם המשחק
יש חשיבות רבה להתנהגות ה"פיזיקלית" של הדומם והצומח שבמשחק.
סביבת המשחק היא אינטראקטיבית - הבתים, הצמחים והחפצים השונים דינמיים לחלוטין, כך שרובם ניתנים להריסה בכל עת.
הסביבה תשתנה בהתאם לפעולות השחקן: הצמחייה תנוע כאשר תיפגע או ייווצר מגע בינה לבין גוף נע, ואף תיהרס ותישבר כאשר קליעים יפגעו בה.
האפקט הוא לא רק ויזואלי, שכן עצים נופלים עלולים לפגוע בחיילים ולגרום להם נזק.
בקתות ניתנות להשמדה בקלות יחסית, למשל מהתרסקות של מסוק, ובכך ייהרגו כל האנשים שנמצאים בהן.
בעזרת תנועת הצמחייה, השחקן יכול לזהות את מיקומם של חיילי האויב.
הירי עוצב כך שתיווצר ההרגשה שהשחקן יורה בנשק אמיתי.
ניסיון לירות במטרה רחוקה הוא אתגר הודות לרתע של כלי הנשק ולכוח הכבידה המשפיע על המסלול הבליסטי של הקליעים.
הפסקול של המשחק הולחן על ידי ינון צור, מלחין ישראלי של מוזיקה למשחקי מחשב, שעבד עליו במשך שנה שלמה.
מטרתו של צור הייתה ליצור פסקול הדומה לזה של סרטי מדע בדיוני:
הוא ציין שההשראה שלו בהלחנת הפסקול הייתה עלילת המשחק, כפי שאמר:
צור אמר גם שניסה לשלב אלמנטים של מתח ופעולה.
לפני כן הוא היה אחראי למספר פסקולים של סדרות טלוויזיה ומשחקי מחשב שונים.
הפסקול הוקלט על ידי התזמורת הסימפונית הצפון-מערבית של סיאטל.
צור עבד עם קרייטק במשך השנה האחרונה לפיתוח המשחק.
בפסקול נעשה שימוש במספר שכבות מוזיקליות, כך שבכל אווירה או רמת אינטנסיביות של המשחק שכבה אחרת תחליף את קודמתה בהדרגתיות.
המנגינה נותרת זהה, אך אופייה משתנה בהתאם למתרחש במשחק.
יתר על כן, הפסקול חולק בין שני חלקי העלילה של המשחק, לפני הופעת החייזרים ואחריה.
המוזיקה לאחר הופעת החייזרים היא דרמטית יותר ומדגישה את תחושת האיום והסכנה בחלק זה של המשחק.
הפסקול היה מועמד לפרס "הפסקול המקורי הטוב ביותר לשנת 2007" באתר משחקי המחשב IGN.
דיסק נפרד המכיל את הפסקול ניתן לרוכשי הגרסה המיוחדת של קרייסיס.
הדיסק מכיל 22 שירים המופיעים במשחק.
+ציונים שניתנו למשחק Crysisציונים כללייםאתרציוןMetacriticהגרסה המקורית:
המשחק זכה לתשומת לב רבה כבר מיום חשיפתו לקהל.
אתרי משחקי המחשב הגדולים סיקרו אותו לעיתים תכופות.
באירועים בהם הוצג, כמו כנס ה-E3, זכה לתשומת לב רבה.
ב-E3 2006 זכה לפרסים ושבחים רבים מאתרים רבים.
למשל, אתר החדשות וסיקור משחקי המחשב IGN העניק למשחק את הפרסים הבאים: "משחק היריות למחשב הטוב ביותר", "הגרפיקה הטובה ביותר מבחינה טכנית", "משחק מצטיין טכנולוגית למחשב האישי", "משחק היריות בגוף ראשון הטוב ביותר" וכן "טכנולוגיית הגרפיקה הטובה ביותר".
גם שנה לאחר מכן, כשהוצג ב-E3 2007, זכה להתעניינות ואף גרף מספר פרסים.
Game Critics Awards, המחלק פרסים לפי החלטה משותפת של עשרות כלי תקשורת, ביניהם מגזין טיים ורולינג סטון, העניק למשחק את הפרס "משחק המחשב הטוב ביותר".
בקיץ אותה שנה זכה באותו פרס בכנס המשחקים בלייפציג (Leipzig Games Convention), אחד מאירועי משחקי המחשב הגדולים בעולם.
המשחק קיבל בעיקר ביקורות חיוביות, וממוצע הציונים שזכה להם הוא 91% לפי אתר שקלול ציוני הביקורות GameRankings.com.
מבין אתרי ביקורות המשחקים הגדולים, טווח הציונים היה בין 88% ל-100%.
הביקורת של אתר משחקי המחשב Gamespot הייתה אוהדת ביותר, וציינה שהמשחק הגיע לקצה גבול היכולת שלו הן מבחינה טכנולוגית והן מבחינת התוכן.
יתר על כן, נאמר כי המשחק מעלה את הסטנדרטים למשחקי פעולה עתידיים, מכל בחינה.
למרות זאת, נמתחה ביקורת על כך שסופה של עלילת המשחק פתוח, ומותיר את השחקן לרצות עוד.
הציון שניתן למשחק על ידי האתר היה 9.5 מתוך 10, הציון הגבוה ביותר שהאתר נתן בשנה האחרונה למשחק.
בנוסף לביקורת, קרייסיס זכה במספר פרסים מהאתר: "משחק המחשב הטוב ביותר לשנת "2007, "הגרפיקה היפה ביותר" וכן "משחק היריות הטוב ביותר לשנת 2007".
בביקורת של האתר IGN ניתן למשחק הציון 9.4 מתוך 10. המבקרים נהנו מהגרפיקה ומהגיוון במשחק עצמו וברמות הקושי.
המבקרים העריכו את עלילת הסיפור, שלטענתם הייתה טובה בהרבה מעלילת המשחק הקודם של קרייטק, Far Cry.
עם זאת, צוינו לרעה דרישות החומרה של המשחק, ונאמר כי מצב ריבוי המשתתפים נחות ביחס לשאר המשחקים הקיימים בשוק.
בחלוקת הפרסים על ידי האתר למשחקי הווידאו לשנת 2007, המשחק נבחר כמשחק בעל טכנולוגיית הגרפיקה הטובה ביותר (הן מבין משחקי המחשב והן מבין כלל המשחקים) והיה מועמד למספר פרסים נוספים, ביניהם משחק השנה למחשב האישי.
האתר Gamespy העניק למשחק את הציון 4.5 מתוך 5. המבקר קבע כי המשחק הוא אחת מנקודות הציון של שנת 2007, בזכות משחקיות מעולה ויופי גרפי.
אף על פי כן, המבקר ציין כי דרושה חומרה "מפלצתית" על מנת למצות את אפשרויות המשחק, והוסיף כי במצב ריבוי המשתתפים של המשחק ישנן מספר תקלות ושיבושים.
בפברואר 2008 נערך כנס מפתחי המשחקים בסן פרנסיסקו.
באירוע המרכזי הכריזו המפתחים על קרייסיס כמשחק בעל "הטכנולוגיה הטובה ביותר", כאשר העדיפו אותו על פני פורטל, הנחשב כמשחק חדשני מבחינה טכנולוגית גם הוא, בין היתר.
בשל העובדה שהמשחק דרש רבות מחומרת המחשב בזמן הרצה (והיה קשה להרצה על מחשבים אף שנים רבות לאחר שחרורו), המשחק הפך למעין בוחן ביצועים עבור מחשבים, והשאלה האם ניתן להריצו על מחשב כלשהו אף הפכה למם באינטרנט.
המם אף זכה להתייחסות על ידי קרייטק עם יציאת המשחק המחודש ב-2020, כאשר ההגדרות הגרפיות הגבוהות ביותר שהשחקן יכל להגדיר בגרסת המחשב של המשחק זכו לכינוי "Can it run Crysis?".
על אף יחס חם מהמבקרים כשל המשחק במכירות עם יציאתו, בנובמבר 2007, ורק 86,663 עותקים נמכרו בארצות הברית.
זוהי כמות מכירות נמוכה יחסית למשחק ששווק באופן כה אינטנסיבי.
אתר חדשות הטכנולוגיה הבריטי The Inquirer ייחס את הכישלון במכירות לדרישות החומרה של המשחק, דהיינו, הצורך במחשב יקר שיהיה מסוגל להפעיל את המשחק.
אף על פי כן, דיווחים מאוחרים יותר טענו כי המכירות היו מעל הציפיות - נמכרו מעל למיליון עותקים של המשחק ברחבי העולם עד סוף חודש ינואר 2008. בכתבה שפורסמה ביוני 2008 דווח כי נמכרו חצי מיליון עותקים נוספים, ושהמשחק עבר את ציפיותיו של EA.
בהשוואה למשחקים אחרים, משחק זה נמכר פחות ממשחקים מתחרים מסוגו.
בכל החודשים הראשונים לאחר צאתו הוא נמכר פחות מאשר Call of Duty 4, משחק מתחרה מסוגו אשר יצא באותו מועד.
לפי NPD, חברה לחקר השוק, Call of Duty 4 היה המשחק הנמכר ביותר בנובמבר, וקרייסיס היה המשחק השני הנמכר ביותר.
בדצמבר 2007, בעוד קרייסיס היה רק המשחק השביעי ברשימה, Call of Duty 4 נשאר במקום הראשון.
מאוחר יותר, בינואר 2008, Call of Duty 4 היה במקום השני, ולעומתו קרייסיס הידרדר למקום העשירי.
המגמה לא השתנתה גם בחודש פברואר.
המשחק יצר עומס רב על המחשבים בהם הופעל, ועקב כך הוא התנהל באיטיות.
נוצרה ציפייה בקרב שחקני המשחק לצאתו של אשר יתקן את הבעיות שהתגלו בו.
ב-8 בינואר 2008 פורסם הטלאי לעיל.
הוא כלל מספר שינויים ותיקונים למשחקיות, שיפורי ביצועים טכניים ושיפור איזון הכוחות בין השחקנים במצב משחק מרובה משתתפים.
ב-29 בינואר 2008 הכריזה Crytek כי היא מפתחת גרסה של המנוע הגרפי "CryEngine 2" לקונסולות ה-Xbox 360 וה-פלייסטיישן 3. גרסת הקונסולות הזו של מנוע המשחק תהפוך לימים ל-CryEngine 3, ותשמש גם את שני משחקי ההמשך.
גרסת הקונסולות, שיצאה לבסוף ב-4 באוקטובר 2011, הציגה תכונות חדשות, כגון מערכת תאורה חדשה, אפקטים גרפיים חדשים, פישוט מערכת הקרב ובקרי "חליפת הנאנו" כך שיתאימו לקונסולות, ותמיכה באודיו תלת-ממדי סטריאוסקופי.
עם זאת, הושמטו מהמשחק השלב "Ascension" (בו ניתנת לשחקן האפשרות להטיס כלי טיס), ומצב המשחק מרובה המשתתפים.
במקביל המשיכה החברה לעבוד על מיטוב המנוע, והיא הודיעה כי שאיפתה להביא לכך שהמנוע הגרפי יעבוד גם על מחשבים חלשים יותר.
כמו כן, הכריזה החברה כי קרייסיס הוא המשחק הראשון מתוך טרילוגיה של משחקים בנושא.
ביוני 2008 הודיעה החברה על פיתוח המשחק Crysis Warhead ("קרייסיס: ראש קרב"), משחק ספין-אוף וחבילת הרחבה עצמאית שתיתן לשחקן לגלם את דמותו של סייקו, חבר הצוות של נומאד שנמצא בצידו השני של האי בעת התרחשות המשחק הראשון.
המשחק יצא ב-16 בספטמבר 2008 ונעשה בו שימוש בגרסה משופרת של המנוע "CryEngine2".
כמו כן, המשחק כלל מצב מרובה משתתפים שקיבל את השם Crysis Wars ("מלחמות קרייסיס").
עם זאת, הודיעה החברה כי אין מדובר בחלק השני של הטרילוגיה שהוכרזה לעיל.
שני משחקים שממשיכים את עלילת המשחק יצאו בעשור השני של המאה ה-21: קרייסיס 2 יצא בשנת 2011, וקרייסיס 3 יצא בשנת 2013.
בינואר 2022 הוכרז רשמית כי קריייסיס 4 נמצא בפיתוח.
קרייסיס 2 הוא המשכו של Crysis.
המשחק משתמש במנוע הגרפי CryEngine 3 והוא הראשון שעושה שימוש במנוע זה.
ב-Crytek אומרים כי קרייסיס 2 צורך פחות משאבי מערכת מהמשחק הראשון.
המשחק הופץ בארצות הברית ב-22 במרץ 2011, ו-3 ימים לאחר מכן הופץ המשחק באירופה בשיווקה של Electronic Arts, ל-PC, לפלייסטיישן 3 ול-Xbox 360.
עלילת קרייסיס 2 מתרחשת בעיר ניו יורק בשנת 2023, שלוש שנים אחרי אירועי המשחק הראשון, לאחר שהעיר פונתה בשל התפשטות וירוס לא מוכר ובעקבות פלישת החייזרים לעיר.
השחקנים מגלמים את "אלקטרז", ממשיך דרכו של "פרופט" מפקד הפלוגה מהמשחק הראשון.
במשחק מוצגת חליפה חדשה בשם "Nanosuit 2", שדרוג של חליפת ה-Nanosuit מהמשחק הראשון.
EA גם הודיעו שקרייסיס 2 הוא פרק שני מתוך טרילוגיה.
המשחק השלישי יצא ב-19 בפברואר 2013. הוא מושתת על גרסה משודרגת של מנוע ה-CryEngine 3 ומציג פירוט גרפי וסביבתי מרשים עוד יותר מהמשחק השני.
מאפיין הדגל של קרייסיס 3 הוא הוספת החץ וקשת העתידוני המאפשר ירייה של חצים שונים (בין היתר, חצי-נפץ, או חצים בעלי מטען חשמלי), וקשורה יפה ליכולת הבלתי-נראות (Cloak) של חיילי הנאנו.
ב-16 באפריל 2020 הודיעה קרייטק כי תוציא גרסה מחודשת של המשחק, שתיקרא בשם Crysis Remastered ותצא לאור עבור המחשב האישי וקונסולות הפלייסטיישן 4, נינטנדו סוויץ' ו-Xbox One.
הגרסה המחודשת תכלול שיפורים וחידושים גרפיים רבים וביניהם תמיכה בניתוב קרניים בזמן אמת.
במקור, תכננה החברה להוציא את הגרסה המחודשת ב-23 ביולי בצורה סימולטנית עבור כל הקונסולות לפני כן להוציא טריילר ב-1 ביולי, אך לאחר שהטריילר ומספר תצלומי מסך דלפו לרשת האינטרנט ועוררו ביקורת בקרב הגיימרים על חוסר בשיפורים משמעותיים לעומת המשחק המקורי.
כתוצאה מכך, הודיעה קרייטק על דחיית יציאת הגרסה המחודשת "בכמה שבועות" עבור כל הפלטפורמות (פרט לסוויץ') על מנת שתוכל להתמקד בשיפור הנראות של המשחק כך שתתאים לציפיות הקהל.
הגרסה המחודשת יצאה תחילה עבור הסוויץ' ב-23 ביולי 2020. ב-21 באוגוסט שוחרר קדימון טכני נוסף על ידי קרייטק, שחשף את תאריך היציאה החדש עבור המחשב ויתר הקונסולות - 18 בספטמבר - והציג אפקטי תאורה משופרים יותר, תמיכה בטקסטורות ברזולוציית 8K ואפקטים גרפיים מבוססי ניתוב קרניים.
ניתוח טכני שבוצע ב-22 ביולי על גרסת הסוויץ' (יום לפני יציאתה הרשמית) על ידי עיתונאים מהאתר Digital Foundry גילו כי הגרסה המחודשת מבוססת למעשה על גרסת הקונסולות מ-2011, ולא על גרסת המחשב המקורית.
כיוון שהגרסה המחודשת מבוססת על אותה גרסת קונסולות, היא לא כללה את השלב "Ascension" שנחתך מגרסת הקונסולות, וכללה - גם במהדורה המחודשת למחשב - את אותם השינויים במערכת הקרב ובקרי השליטה ב"חליפת הנאנו", בדיוק כפי שהוצגו בקונסולות.
בסופו של דבר, החזירה קרייטק את השלב במסגרת עדכון 2.0 שיצא לאור ב-17 בדצמבר 2020.
קרייסיס 2 הוא משחק פעולה ממוחשב השייך לז'אנר משחקי יריות בגוף ראשון, ומהווה המשך למשחק המצליח קרייסיס.
משחק זה פותח על ידי חברת קרייטק והופץ על ידי אלקטרוניק ארטס במרץ 2011 למחשב האישי ולקונסולות המשחק.
המשחק, שהיה הראשון להשתמש במנוע הגרפי CryEngine 3, הוא הכותר הראשון בסדרה שיצא לא רק למחשב האישי אלא גם לקונסולות הפלייסטיישן 3 ולXbox 360. המשחק הוא חלק שני מתוך טרילוגיה, כאשר החלק השלישי והאחרון יצא לאור שנתיים לאחר מכן, בשנת 2013.
המשחק הוכרז על ידי קרייטק בתערוכת המשחקים E3 של שנת 2009, ולמעשה היה בפיתוח כבר משנת 2007, מעט אחרי יציאת המשחק הראשון.
בכך נוצר המנוע CryEngine 3, שמאוחר יותר שימש גם את המשחק השלישי בסדרה.
גרסת המחשב האישי של מנוע המשחק תומכת ב-DirectX 9 ו-11. עקב האופטימיזציה שעבר מנוע המשחק, המשחק נחשב להרבה פחות תובעני על מערכות מחשב מאשר קודמיו, קרייסיס וקרייסיס: ראש קרב, שנכון לזמן יציאת המשחק, עדיין שימשו כאמות מידה לבדיקת ביצועי מערכות מחשב (Benchmarking) למרות גילם המתקדם יחסית.
במשחק, השחקן מגלם את דמותו של "אלקטרז", חייל בחיל הנחתים האמריקני, המצויד, כמו גיבור המשחק הקודם, ב"חליפת נאנו 2.0" המהווה שדרוג של חליפת הנאנו שהוצגה במשחק הקודם.
קרייטק ניסתה להימנע מיצירת משחק נוסף המתרחש בסביבה מיוערת, ולדבריה, המשחק מתרחש ב"ג'ונגל עירוני": העיר ניו-יורק ההרוסה והמופצצת, הנתונה לפלישת חייזרים.
המשחקיות היא יותר ליניארית ופחות פתוחה מאשר המשחק הקודם, ומזכירה את המשחקיות של משחקי סדרת Call of Duty, ועם זאת, לשחקן עדיין נותרה הגמישות שהייתה לו במשחק הקודם לגבי הדרך בה ישלים את מטרותיו.
לטענת קרייטק, קרייסיס 2 מציע יותר "אנכיות" עקב הימצאותם של גורדי שחקים בשלבי המשחק; השחקן יכול לנווט בתוך בניינים שונים, ומצויד ביכולות המקלות עליו לטפס על מבנים גבוהים ולצלוח מכשולים מבוססי-גובה.
בדומה לקודמו, המשחק מציג שני סוגי אויבים: אנושיים ולא-אנושיים.
את הצבא הקוריאני, שהיה האויב האנושי במשחק הקודם, החליפו לוחמים העובדים עבור הצבא הפרטי של חברת C.E.L.L השומרת על הסדר בניו-יורק החרבה, מצוידים בחליפות מגן משוריינות ומסוגלים להשתמש במגוון כלי נשק וכלי רכב.
החייזרים שייכים לגזע ה-Ceph דמוי הדיונון, מהלכים ברובם על שניים ונעזרים בחליפות שריון חיצוניות המעניקות להם כוח ומהירות על-אנושיים, והם מגיעים במגוון יותר רחב של סוגים ונחשבים לאינטליגנטיים יותר מאשר במשחק הקודם.
חליפת הנאנו שאפיינה את משחקי הסדרה עברה שינוי גדול לעומת הופעתה במשחק הקודם.
תפריט הבחירה המעגלי שאפשר בחירה של מצב פעולה מתוך 4 מצבים שונים נעלם, ובמקומו הוטמעו מצבי פעולה שונים של החליפה לתוך החליפה כך שיהיה ניתן להפעיל אותם בלחיצת מקש.
את ארבעת המצבים שאפיינו את החליפה הקודמת, מחליפים כעת שני מצבים עיקריים:
הפעלת מצב זה תקיף את החליפה בשריון דמוי-קשקשים החוסם פגיעת קליעים ומגן על השחקן מפגיעות שונות תוך כדי הענקת כוח פיזי גדול יותר לשחקן, במחיר פגיעה במהירותו וזריזותו.
Stealth mode - שיפור של ה־Cloak mode מהחליפה הקודמת, שמעניק לשחקן יכולת הפיכה לבלתי נראה, ומשפר את יכולת ההתגנבות שלו.
שימוש בכל אחד משני המצבים האלו גורר אחריו צריכת אנרגיה מהחליפה, וכאשר האנרגיה נגמרת, החליפה חוזרת למצב ברירת המחדל שלה (Weapon mode) במטרה לחדש את האנרגיה.
המשחק הציג גם לראשונה אפשרויות לשיפור אספקטים מסוימים בחליפה.
באמצעות איסוף רכיבים שונים מגופות חייזרים שהרג, יכול השחקן להתאים אישית את החליפה שלו ולהוסיף לה יכולות מיוחדות שונות בהתאם לסגנון המשחק שלו.
עלילת המשחק מתרחשת בשנת 2023, 3 שנים לאחר "מאורעות איי לינגשאן" שאפיינו את המשחק הקודם בסדרה, ומתרחשת ברובה בעיר ניו-יורק, שם דווחה התפרצות מסתורית של נגיף ממקור חוצני המכונה "וירוס מנהטן" וגורם להתפרקות מהירה של תאי הגוף.
הבהלה שזורע הווירוס, יחד עם אימת החייזרים שפלשו לכדור הארץ במשחק הקודם, גורמת להיווצרותו של תוהו ובוהו בעיר, מה שגורם להכרזת משטר צבאי בעיר, ולהכנסת כוחות צבאיים מטעם "קריינט אכיפה ולוגיסטיקה" (Crynet Enforcement & Local Logistics, או בקיצור: CELL) הפועלים תחת תאגיד הענק "קריינט".
על רקע זה, מפונה כליל האוכלוסייה האזרחית בעיר, בסיוע חיל הנחתים האמריקני, אליו משתייך בתחילת המשחק גיבור המשחק, חייל העונה לכינוי "אלקטרז".
בתחילת המשחק, נשלח "אלקטרז" יחד עם צוות נבחר של נחתים אמריקנים לניו-יורק ההרוסה במטרה לחלץ משם מדען בשם ניית'ן גואולד, שעבר בעברו בתאגיד "קריינט".
בשלב זה החייזרים מופיעים ומשמידים את הצוללת בה שהו הלוחמים.
אלקטרז נפצע אנושות, אך מחולץ משם על ידי מי שיתברר כחייל הנאנו, לורנס "פרופט" בארנס (Prophet), שגורלו היה בלתי ידוע לאחר סיום המשחק הראשון.
פרופט מלביש את אלקטרז בחליפת הנאנו שלו במטרה להציל את חייו, אומר לו "להמשיך את מה שהוא התחיל" ומתאבד בירייה.
התברר כי זמן מה לפני כן פרופט נדבק בנגיף הקטלני, ובעודו נרדף על ידי לוחמי CELL שנחושים בדעתם להחזיר לעצמם את החליפה שלו, אולץ לסיים את חייו כדי להעביר את החליפה למישהו שיוכל להמשיך את משימתו: להציל את האנושות מהאיום החוצני.
הארגריב מגלה לאלקטרז כי הווירוס תוכנן על ידי החייזרים כדי למחות את החיים מעל פני כדור הארץ, ומנסה לסייע לו להשיג כוחות חוצניים נוספים אל תוך החליפה שלו.
בשלב מסוים, אלקטרז נפגש מחדש עם ד"ר גואולד, ומתבקש להגן על פינוי הכוחות מטיימס סקוור.
בזמן מבצע הפינוי, החייזרים תוקפים אך אלקטרז מצליח להפנות את הנשק הביולוגי כנגדם, דבר המחסל את כלל הכוחות החייזריים באזור.
אלקטרז מתבקש לאחר מכן לחדור לבניין בשם The Prism שבו נמצא הארגריב.
בזמן החדירה לבניין הוא נתקל במארב של לוחמי CELL בראשות לוקהארט, והפעם מצליח להתגבר עליהם ולהרוג את לוקהארט תוך כדי.
אולם הוא נלכד בידי הארגריב בעצמו שמגלה לאלקטרז כי הוא מעוניין בלהפשיט את חליפת הנאנו ממנו כדי שהוא יוכל לעצור את החייזרים בעצמו, אבל תהליך ההסרה נכשל כיוון שהחליפה, שהכילה בנוסף לכך גם את תודעתו של פרופט שהועברה אליה לפני התאבדותו, התחילה להטמיע את עצמה בגופו של אלקטרז.
מיד לאחר מכן הוא מחולץ על ידי טארה סטריקלנד, שמגלה לכולם כי היא למעשה סוכנת CIA שתולה בתוך תאגיד CELL.
מתגלה כי הארגריב היה בכל הזמן הזה במצב וגטטיבי לאחר שנפצע במהלך תקרית טונגוסקה (שעל פי אירועי המשחק נגרמה בגלל החייזרים), וכי תודעתו הועברה למחשב, ואותה התודעה הממוחשבת היא זו שיצרה איתו קשר בכל הזמן הזה, והייתה מעוניין בחליפת הנאנו של אלקטרז במטרה לשקם את כוחו.
לאחר מכן הוא מפוצץ את הבניין, אך אלקטרז מצליח להחלץ ממנו.
אלקטרז מגלה כי משרד ההגנה האמריקני אישר תוכנית לשימוש בנשק גרעיני טקטי על אדמת ניו-יורק במטרה להפטר מהחייזרים.
אלקטרז, שכבר יודע שזה לא יועיל כלל כנגדם, מחליט לצאת למשימה שבמהלכה הוא מצליח לחדור למתקן החייזרי הראשי ממנו החייזרים משחררים את הנשק הביולוגי לכל שטח העיר, ומפנה אותו כנגדם, ובכך גורם להשמדת כלל הכוחות החייזריים שהיו בניו-יורק.
במהלך התהליך אלקטרז מקריב את חייו, אך התודעה של פרופט שנמצאת בחליפה מצליחה להחזיר אותו לחיים, שם מתגלה כי החייזרים פרושים לא רק באיי לינגשאן הטרופיים ובניו יורק, אלא בכלל כדור הארץ בנקודות עניין רבות לאורך מיליוני שנים, וכי על אף שהמשימה בניו-יורק הושלמה, עוד נשארה להם עבודה רבה לעשות.
כאשר אלקטרז מתעורר בסנטרל פארק לאחר הניצחון על החייזרים, יוצר איתו קשר מדען בשם קארל ארנסט ראש, השותף של הארגריב בהקמת התאגיד "הארגריב-ראש".
כשראש שואל את אלקטרז לשמו, הוא עונה לו "הם קוראים לי..
הביקורות כרובן היו חיוביות, כאשר המבקרים ציינו לחיוב את הגרפיקה המעולה ואת המשחקיות המשופרת על פני המשחק הקודם, אך ציינו לשלילה את הליניאריות ומרחב הפעולה המצומצם שהוענק לשחקן בהשוואה לכותרים הקודם בסדרה (קרייסיס וקרייסיס: ראש קרב), וכן לכותר המוקדם יותר של קרייטק, Far Cry.
סיכומי הביקורות, על פי אתר Metacritic, נעו בין 86 לגרסת המחשב, 84 לגרסת האקסבוקס ו-85 לגרסת הפלייסטיישן.
מבקרים רבים השוו בין המשחק לבין משחקי סדרת Call of Duty וציינו כי המשחק דומה להפליא במשחקיות ובפורמט הליניארי שלו למשחקי הסדרה.
בנוסף לכך חלק ציינו לשלילה את הבינה המלאכותית ה"זוועתית" ואת מצב מרובה המשתתפים הנחות יחסית.
קרייסיס 2 זכה בטקס ה-Deutscher Computerspielpreis (טקס פרסי משחקי המחשב הגרמני) בפרס "המשחק הגרמני הטוב ביותר" של השנה.
קריירה חברתית היא פעילות חברתית שמשלבים אנשי מקצוע לצד התפתחות הקריירה המקצועית שלהם.
קריירה חברתית לרוב משיקה לתחום מומחיותם של אנשים הבוחרים לשלב אותה בעיסוקיהם, ובכך היא עשויה ליצור עבורם ערך אישי וכן תרומה משמעותית לחברה.
דוגמאות לקריירות חברתיות הן למשל אנשי עסקים שעומדים בראש עמותות, פעילות בתוכניות לשילוב מנהלים מהמגזר העסקי בוועדים-מנהלים של עמותות, תוכניות לקידום מנהיגות מתנדבת או יוזמות פרטיות.
ארגונים רבים בעולם מעודדים פעילות פרו בונו ושילוב של אנשי מקצוע במגזר השלישי, ומשלבים את בוגריהם בפעילות חברתית התנדבותית, במסגרת מומחיותם המקצועית.
תוכניות כגון אלו מביאות להתפתחות קריירות חברתיות רבות יותר, ובכך תורמות להעצמת המגזר השלישי והגדלת משאביו.
ברחבי העולם פועלים בתחום זה ארגונים כגון "אשוקה", המאגד יזמים חברתיים מובילים בעולם ותומך בהם באמצעות מלגות ופיתוח מודלים כלכליים המאפשרים לעסק "חברתי" לשמור על רווחיות.
בישראל פועלים ארגונים כגון עמותת נובה, עמותה המחברת את המגזר החברתי, העסקי והאקדמי במטרה לשפר את יכולות הניהול וההשפעה של עמותות במגזר השלישי.
קרייטר לייק הוא אגם קלדרה בדרום-מרכז מדינת אורגון שבמערב ארצות הברית.
זוהי תצורת הנוף הבולטת ביותר בפארק הלאומי קרייטר לייק הקרוי על שמו.
האגם נודע בשל צלילות מימיו וצבעם הכחול העמוק.
האגם ממלא חלקית קלדרה שעומקה 655 מטרים, שנוצרה בעקבות התפרצות געשית עזה בשנת 5,677 לפנה"ס (150± שנים).
שגרמה להתמוטטות הר הגעש מזאמה.
קרייטר לייק שוכן במחוז קלאמת, כ-100 קילומטרים צפונית מערבית לקלאמת פולס, מושב המחוז וכ-130 צפונית מזרחית לעיר מדפורד.
האגם שוכן בתוך קלדרה שגובהה הממוצע הוא 2,188 מטרים מעל פני הים.
האגם שוכן כ-305 מטרים מתחת לשפת הקלדרה, בגובה של 1,883 מטרים מעל פני הים, ושטח פניו 52.9 קמ"ר.
האי ויזארד (Wizard Island) - קצה של חרוט אפר שנוצר בהתפרצות שאירעה בשנת 4,600 לפנה"ס, לאחר ההתפרצות הגדולה שיצרה את הקלדרה.
בנוסף, קרוב ל-100 שנים צף אנכית במי האגם גזע עץ שלם שקיבל את כינוי החיבה "האיש הזקן של האגם" (Old Man of the Lake).
נהרות אינם נשפכים לאגם או זורמים ממנו, ועל ההתאיידות מפצים משקעים בצורת גשמים ושלגים בקצב שבו מתחלפים מימיו של האגם לחלוטין כל 250 שנים.
האגם הוא אחד האגמים הצלולים בעולם, בעיקר משום שאף נחל לא זורם לתוכו, ולכן לא חודרים למימיו מזהמים.
במי האגם יש כמות יחסית גדולה של מלחים מומסים, וה-pH הממוצע של מימיו נע בין 7 ל-8. עומקו הרב של האגם וצלילות מימיו גורמים למים לספוג את כל הצבעים באור הנראה למעט כחול, ועקב כך יש למים גוון אינדיגו אופייני.
טמפרטורת המים הממוצעת (מעומק של 90 מטרים ומטה) היא 3.3°C; שכבת המים העליונה יכולה להתחמם בקיץ ולהגיע לטמפרטורה שבין 12°C ל-15°C.
למרות תנאי האקלים בחורף, האגם קופא לעיתים רחוקות.
הפעם האחרונה שבה קפא לחלוטין הייתה ב-1949.
מגוון הצמחים ובעלי החיים המיקרוביאליים מוגבל בשל ריכוז נמוך של חנקן במי האגם.
בין 1888 ל-1941 הובאו למי האגם שישה מיני דגים, שמתוכם שרדו במי האגם שני מינים: טרוטת עין-הקשת, ואלתית אדומה.
האקלים בקרייטר לייק הוא תת-אלפיני, המסווג כ-Dsc, סוג נדיר במיוחד של אקלים מושלג-ממוזג קר על פי שיטת קפן.
בשל הגובה הרב בו מצוי האגם, ובשל ההשפעה החזקה בקיץ של הרמה הברומטרית הקבועה מעל צפון האוקיינוס השקט (North Pacific High), המשפיעה בכל אורגון.
בקיץ לכן, מזג האוויר נוח ויבש.
כמות השלג הממוצעת היורדת על קרייטר לייק מגיעה ל-12.5 מטרים בשנה.
השלג אינו מפשיר עד אמצע יולי, ומאפשר היווצרות קרחונים על ההרים הסמוכים.
הכמות היומית הגדולה ביותר של שלג, קרוב למטר, ירדה על האגם ב-28 בפברואר 1971. אפילו בחודשים יוני וספטמבר יכולות להתחולל סופות שלגים, שבהן ירדו בעבר 51 סנטימטרים של שלג.
הטמפרטורות יכולות לרדת מתחת לנקודת הקיפאון בין ה-19 באוגוסט ל-7 ביולי.
שלג בכמות בת מדידה (20 מ"מ ומעלה) יכול לרדת בין ה-1 באוקטובר ל-15 ביוני.
הר מזאמה הוא הר געש שכבתי שהתמוטט השוכן ברכס קסקייד, חלק מהקשת הגעשית של הקסקייד - קשת געשית המשתרעת מצפון קליפורניה בארצות הברית ועד לדרום מערב קולומביה הבריטית בקנדה.
ההר נבנה בהדרגה מקילוחי לבה שהרכבה השתנה מאנדזיט לדקיט ואחר-כך לריודקיט במהלך תקופה של כ-400,000 שנים.
הקלדרה שבה שוכן כיום קרייטר לייק נוצרה בעקבות התפרצות געשית עזה בשנת 5,677 לפנה"ס (150± שנים).
בהתפרצות נפלטו מתא המאגמה של הר מזאמה בין 46 ל-58 קילומטרים מעוקבים של מאגמה ריודקטית שהפכו לכ-100 קילומטרים מעוקבים של טפרה (המאגמה דחוסה יותר עקב הלחץ העז שמופעל עליה).
במקביל שקע כל החלק המרכזי של ההר, שגובהו לפני האירוע מוערך ב-3,700 מטרים, לתוך תא המאגמה שהתרוקן.
מאז כל ההתפרצויות בהר מזאמה מוגבלות לקלדרה.
ההתפרצויות שהתרחשו אחר-כך יצרו כמה מבנים געשיים על קרקעית הקלדרה: בשלב ראשון נוצרה "הבימה המרכזית" (central platform) מקילוחי לבה אנדזיטית שהתמצקו ויצרו בימה בגובה של 365 מטרים מעל קרקעית הקלדרה.
התפרצויות מאוחרות יותר יצרו את מבני האי ויזארד (Wizard Island), חרוט מריאם (Merriam Cone), ומבנים געשיים אחרים, קטנים יותר, כולל כיפת ריודקיט שנבנתה על גבי הבימה המרכזית.
מכל המבנים הללו, רק האי ויזארד מבצבץ מעל פני המים והמבנים האחרים, התת-מימיים, נתגלו בסריקת סונאר.
משקעים וחומר מפורר ממפולות אדמה גם הם מכסים את קרקעית הקלדרה.
בסופו של דבר הקלדרה התקררה, ואפשרה לגשמים ולשלגים להצטבר ובסופו של דבר ליצור אגם.
מפולות אדמה משפת הקלדרה יצרו אחר-כך מניפות חומר מפורר ומשקעים מזרמי עכירות על קרקעית האגם.
פומורולות ומעיינות חמים פעילים היו תופעות נפוצות במהלך תקופה זו.
לאחר זמן מה התייצבו מדרונות שפת הקלדרה פחות או יותר.
נחלים שיקמו את מערכת הניקוז ההיקפית על ההר, ויערות עבותים החלו לכסות את הנוף הצחיח לאחר ההתפרצות.
משערים כי נדרשו כ-720 שנים עד שהאגם הגיע לעומקו הנוכחי (594 מטרים).
ברוב התקופה היה האקלים גשום פחות מאשר כיום.
פעילות הידרותרמית עדיין מתרחשת בקרקעית האגם, עובדה המעידה על האפשרות שהר מזאמה יתפרץ שוב בזמן כלשהו בעתיד.
משערים כי אבותיהם הקדמונים של הילידים המקומיים בני עם הקלאמת (Klamath) חזו בהתפרצות הר הגעש, שכן המיתולוגיה של עם זה מספרת כי בהר התגורר אל השאול לאו (Llao) וכי הוא נלחם באל השמים סקל (Skell) (שהתגורר על פי האגדה בהר שסטה, כ-160 קילומטרים דרומה).
בשיאו של הקרב התמוטט ההר וקבר את לאו מתחתיו.
מאז לא שב לאו להפחיד את האנשים ולהרוס את בתיהם.
ואף שבמקום הופיע אגם יפה ושליו האמינו בני הקלאמת כי האגם הוא מקום קדוש ורק מי שניחן בכוחות מיוחדים יכול להביט על מקום הקרב הקדוש של האלים מבלי להיענש.
ב-1853 הגיעו הלבנים הראשונים אל ההר.
הייתה זו משלחת של מחפשי זהב שמומנה על ידי ג'ון וסלי הילמן (John Wesley Hillman), צעיר בן 21, שצבר רכוש בשדות הזהב של קליפורניה.
המשלחת חזרה בידיים ריקות, אבל חבריה דיווחו על גילוי אגם שמימיו בצבע כחול עמוק, שאותו הילמן כינה "אגם כחול עמוק".
מכיוון שהמקום היה מרוחק ולא נתגלה בו זהב, נשכחה התגלית.
תשע שנים אחר-כך, ב-1862, הגיעה משלחת מחפשי זהב נוספת לאגם, ומנהיגה שונסי ניי (Chauncy Nye) פרסם לראשונה בכתב עת מקומי את התגלית, אותה כינה "אגם כחול".
ב-1863, בעקבות התפרצות מעשי איבה בין מתיישבים לבנים לבין בני קלאמת, הקים צבא ארצות הברית את מצודת פורט קלאמת כ-12 קילומטרים דרומית-מזרחית לגבול הפארק הלאומי של ימינו.
השניים הציעו לאגם את השם "האגם המלכותי" (Lake Majesty).
ב-1869 ביקרה באתר משלחת מהעיירה ג'קסונוויל (Jacksonville) באורגון, בראשות עורך העיתון ג'ים סאטון (Jim Sutton).
חברי המשלחת בנו סירה מקנבס והפליגו לאי ויזארד וחקרו אותו.
במקום להשתמש בשם "האגם המלכותי" כינה סטון את האגם "קרייטר לייק", כלומר "אגם הלוע", השם שנתקבע בסופו של דבר כשמו של האגם.
הוא השתתף בסקרים מדעיים שנערכו במקום, בהם הסקר שביצע הגאולוג קלרנס דטון ב-1886 מטעם סוכנות הסקר הגאולוגי של ארצות הברית ושבה נמדד עומק האגם באמצעות צינור ומיתר פסנתר.
משלחת דטון הגיעה לתוצאה של 608 מטרים, קרוב מאוד למדידות של ימינו (594 מטרים) שהשתמשו בסונאר.
חלק גדול מהמקומות לאורך האגם קרויים בשמות שכינה אותם סטיל: האי ויזארד, סלע לאו וכו'.
שתדלנותו השתלמה, וב-22 במאי 1902 חתם נשיא ארצות הברית תאודור רוזוולט על החוק שהעניק לקרייטר לייק מעמד של פארק לאומי.
פעילותו של סטיל נמשכה גם אחר-כך והודות למאמציו נפתחה אכסניה במקום ב-1915 והושלמה ב-1918 הדרך המקיפה את שולי הקלדרה.
מטבע הקוורטר בערך נקוב של 25 סנטים המנציח את מדינת אורגון שהוטבע על ידי מטבעת ארצות הברית ב-2005 מנציח את קרייטר לייק בצדו האחורי.